Súradnice: 42°02′19″S 24°18′15″V﻿ / ﻿42,038565°S 24,304174°V﻿ / 42.038565; 24.304174

**Juhovýchodný chrám** (bulh. Югоизточната църква – *Jugoiztočnata cărkva*) je ranokresťanský chrám nachádzajúci sa v areáli pevnosti Peristera v meste Peštera v Pazardžickej oblasti v južnom Bulharsku.

Iné názvy
---------

Názov stavby sa udáva aj ako **Juhovýchodný chrám-veža** (bulh. Югоизточната църква-кула – *Jugoiztočnata cărkva-kula*), **Chrám svätých štyridsiatich mučeníkov** (bulh. Църква „Свети Четиридесет мъченици" – *Cărkva „Sveti Četirideset măčenici"*), **Chrám-veža svätých štyridsiatich mučeníkov** (bulh. Църква-кула „Свети Четиридесет мъченици" – *Cărkva-kula „Sveti Četirideset măčenici"*), alebo **Veža č. 1** (bulh. Кула №1 – *Kula №1*)

Dejiny
------

Chrám bol postavený prestavbou pôvodnej obrannej veže v hradbách pevnosti pri obnove a rozširovaní pevnosti v prvej polovici 6. storočia počas panovania byzantského cisára Justiniána I.

Samotná pôvodná veža bola postavená v priebehu 4. storočia.

Charakteristika
---------------

Juhovýchodný chrám mal strategický obranný význam a je charakteristický priľahlou poternou vo východnom múre pevnosti. Je dominantným prvkom v panoráme citadely nad moderným mestom.

Ide o jednoloďovú stavbu s apsidou. Dĺžka južnej fasády chrámu dosahuje 9,40 metra a dĺžka severnej steny je 9 metrov. Apsida je dlhá 1,9 metra a šírka vchodu v severnej fasáde budovy je 1,6 metra.

V hĺbke 2,2 metra pod prízemím boli objavené pozostatky hospodárskej miestnosti s pithosmi pričom v jednom z nich sa nachádzali zuhoľnatele zrná. Na prízemí bol umiestnený umiestnený skladovací trakt s jamami vyhĺbenými do podlahy určenými na skladovanie zásob potravín. Prvé nadzemné poschodie začínajúce sa vo výške 2,4 metra nad prízemím bolo priestorom, kde sa nachádzal samotný chrám-kaplnka zasvätený svätým štyridsiatim mučeníkom. Druhé nadzemné poschodie slúžilo ako miestnosť pre obrancov pevnosti a ich vybavenie. Nachádza sa vo výške 5,4 metra nad prízemím. Z druhého poschodia sa taktiež dalo vyjsť na hradby a vrchol veže ukončenej cimburím, ktorá sa nachádza priamo nad chrámovou apsidou

### Múzejná expozícia

Priestory juhovýchodného chrámu sú dnes využívané pre expozíciu pešterského historického múzea.

* Na prízemí sa nachádzajú informačné tabule a videostena.
* Na prvom nadzemnom poschodí sa plánuje otvorenie expozície s ikonami z depozitára historického múzea v Peštere.
* V priestoroch nad chrámom, teda na druhom nadzemnom poschodí, sú vystavené repliky zbraní z obdobia antiky a stredoveku.

Patrocínium
-----------

Predpokladá sa, že chrám bol zasvätený svätým štyridsiatim mučeníkom sebastijským.

Pamiatková ochrana
------------------

Chrám je pamiatkovo chránený v rámci areálu pevnosti Peristera, ktorá má od roku 2011 pridelený štatút kultúrnej pamiatky národného významu.

Galéria
-------

* celkový pohľad na chrám zo severu z vnútorného priestoru citadelycelkový pohľad na chrám zo severu z vnútorného priestoru citadely
* celkový pohľad na chrám z juhovýchoducelkový pohľad na chrám z juhovýchodu
* pohľad na južnú fasádu chrámupohľad na južnú fasádu chrámu
* pohľad na severnú fasádu chrámupohľad na severnú fasádu chrámu
* pohľad na východnú fasádu chrámu s apsidoupohľad na východnú fasádu chrámu s apsidou
* detailný pohľad na jedno z okien vo fasáde chrámudetailný pohľad na jedno z okien vo fasáde chrámu
* pohľad z bojovej terasy nad apsidou chrámu na mesto Pešterapohľad z bojovej terasy nad apsidou chrámu na mesto Peštera

Referencie
----------

1. 1 2 3 4 5 6 7 8 9 10 11 12 13 14 15 16 17 18 19   *Крепост Перистера - ЦЪРКВИТЕ КУЛИ* [online]. krepost-peristera.bgsait.com, [cit. 2023-03-29]. Dostupné online.
2. 1 2 3 4 5 6 7 8 9 10 11 12 13 14 15 16   *Църкви - кули в крепостта "Перистера" - гр. Пещера - СВЕТИ МЕСТА* [online]. svetimesta.com, [cit. 2023-03-31]. Dostupné online.
3. 1 2  NIKOLOV, Ivo; STOJKOV, Martin. Kreposti i antični gradove v Bălgarija. Sofia : Izdatelstvo „Travel Books". 2016. 400 s. ISBN 9786199033012. S. 153. (po bulharsky)
4. 1 2 3 4  EVTIMOVA, Violeta. Zapadni Rodopi. Sofia : Izdatelstvo „Travel Books". 2017. 302 s. ISBN 9786199033029. S. 100 – 102. (po bulharsky)
5. 1 2 3 4 5 6 7 8  МИЛЬОШИНА, Десислава. *Крепост Перистера* [online]. rodopi.travel, [cit. 2023-03-28]. Dostupné online.
6. 1 2  NIKOLOV, Ivo; STOJKOV, Martin. Kreposti i antični gradove v Bălgarija. Sofia : Izdatelstvo „Travel Books". 2016. 400 s. ISBN 9786199033012. S. 150. (po bulharsky)
7. ↑   mc.government.bg, [cit. 2023-03-10]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Juhovýchodný chrám (Peristera)**